b'\n_START_ARTICLE_\nEnhedslisten\n_START_SECTION_\nHistorie\n_START_PARAGRAPH_\nEnhedslisten kom f\xc3\xb8rste gang inn p\xc3\xa5 Folketinget i 1994 med seks mandater. Ved valget i 1998 fikk de fem mandater, og ved valget i 2001 fire mandater. Ved valget i 2005 oppn\xc3\xa5dde partiet en fremgang p\xc3\xa5 to mandater til i alt seks. I 2007 fikk de fire mandater, og partiets medlemmer av Folketinget i denne perioden var Line Barfod, Per Clausen, Johanne Schmidt-Nielsen og Frank Aaen._NEWLINE_Ved valget i 2011 tredoblet partiet stemmeoppslutingen og antall mandater. Enhedslisten endte opp med en folketingsgruppe p\xc3\xa5 12 medlemmer. Det ble et av partiene Danmarks nye sosialdemokratiske regjering m\xc3\xa5tte basere seg p\xc3\xa5 st\xc3\xb8tte fra. I folketingsgruppen inng\xc3\xa5r Johanne Schmidt-Nielsen, Christian Juhl, Per Clausen, Frank Aaen, Pernille Skipper, Rosa Lund, Stine Brix, J\xc3\xb8rgen Arbo-B\xc3\xa6hr, Finn S\xc3\xb8rensen, Henning Hyllested, Lars Dohn og Nikolaj Villumsen._NEWLINE_I lokalpolitikken hadde partiet et gjennombrudd i 2013. Ved kommune- og regionvalgene \xc3\xb8kte partiets stemmetall p\xc3\xa5 landsbasis fra 2,3 til 6,9 prosent. I K\xc3\xb8benhavn fikk Enhedslisten 19,5 prosent av stemmene og ble det nest st\xc3\xb8rste partiet. Ved dette valget fikk Enhedslisten inn 119 representanter fordelt p\xc3\xa5 79 kommuner og ble representert i alle Danmarks regioner.'